b"\n_START_ARTICLE_\nJuan Gris\n_START_SECTION_\nBiografija\n_START_PARAGRAPH_\nJuan Gris je \xc5\xa1tudiral med letoma 1902 in 1904 industrijsko oblikovanje oz. dizajn na Escuela de Artes y Manufacturas v Madridu in je v tem \xc4\x8dasu \xc5\xbee oblikoval lokalne \xc4\x8dasopise. Med letoma 1904 in 1905 je \xc5\xa1tudiral slikarstvo z akademskim slikarjem Jos\xc3\xa9jem Mario Carbonerom._NEWLINE_Leta 1906 se je preselil v Pariz, kjer se je spopriateljeval z umetniki kot so Henri Matisse, Georges Braque in Fernand L\xc3\xa9ger; leta 1915 ga je slikal njegov prijatelj Amedeo Modigliani. V Parizu je tudi sre\xc4\x8dal rojaka Pabla Picassa, s katerim je tudi imel prijateljske vezi. Njegov portret Pabla Picassa iz leta 1912 velja za eno od prvih kubisti\xc4\x8dnih slik, ki jih nista naslikala Pablo Picasso ali Georges Braque._NEWLINE_\xc4\x8ceprav je zgodaj predlo\xc5\xbeil \xc4\x8dasopisom humoristi\xc4\x8dne ilustracije, kot so L'Assiette au beurre (Kro\xc5\xbenik z maslom), Le Charivari (Chiavari), in Le Cri de Paris (Krik Pariza), se je Gris s slikarstvom zares ukvarjal \xc5\xa1ele od leta 1910 dalje. V za\xc4\x8detku leta 1912 je razvil svoj lastni kubisti\xc4\x8dni slog. Glavno obdobje je med letoma 1914 in 1918. Na za\xc4\x8detku je \xc5\xa1e pod vplivom analiti\xc4\x8dnega kubizma, vendar je pre\xc5\xa1el po letu 1915 k sinteti\xc4\x8dnemu kubizmu, katerega zastopnik je postal. _NEWLINE_Leta 1922 je slikal prve gledali\xc5\xa1ke odre in kostume za Sergeja Diaghileva._NEWLINE_Gris je konceptualiziral svoje estetske teorije ve\xc4\x8dinoma med letoma 1924 in 1925. Leta 1924 je na Sorboni predstavil svoje poglede na slikarstvo v delu Des possibilit\xc3\xa9s de la peinture (O mo\xc5\xbenostih slikarstva). Pomembne razstave je imel v galeriji Simon v Parizu ter v galeriji Flechtheim v Berlinu leta 1923 ter v galeriji Flechtheim v D\xc3\xbcsseldorfu leta 1925._NEWLINE_Juan Gris je umrl 11. maja 1927 v Boulogne-Billancourtu v starosti 40 let, zapustil je \xc5\xbeeno Josette ter sina Georga._NEWLINE_Gertrude Stein priznava, da je, \xc4\x8deprav je Gris imel Picassa za svojega u\xc4\x8ditelja, Gris \xc2\xbbedina oseba, ki bi jo hotel Picasso zavestno izbrisati z zemljevida\xc2\xab._NEWLINE_Salvador Dal\xc3\xad meni: Juan Gris je najve\xc4\x8dji kubisti\xc4\x8dni slikar, bolj va\xc5\xbeen od Picassa, ker je bolj resni\xc4\x8den. Picasso je stalno bil pervzet od \xc5\xbeelje da bi razumel na\xc4\x8din slikanja Grisa, katerih platna so bila tehni\xc4\x8dno vedno brezhibna, z brezhibno homogeniteto, medtem ko sam nikdar ni uspel napolniti povr\xc5\xa1ine na zadovoljujo\xc4\x8d na\xc4\x8din, saj je le s te\xc5\xbeavo prekril platna s kislo snovjo. Nenehno je spra\xc5\xa1eval: \xc2\xbbKaj si tu uporabljal? \xe2\x80\x93 Terpentin.\xc2\xab\xc2\xa0Poskusil je me\xc5\xa1anico, ni uspel, nato zadevo opustil in pre\xc5\xa1el k \xc4\x8dem drugem, postal je neu\xc4\x8dakan._NEWLINE_Koro\xc5\xa1koslovenski pesnik Bojan-Ilija Schnabl je posvetil Grisu oz. njegovemu delu, ki je bilo razstavljeno leta 2005 v posebni razstavi v Centru Reina Sofija v Madridu, dve pesmi v svoji ve\xc4\x8djezi\xc4\x8dni zbirki Voyages d\xe2\x80\x99amour \xe2\x80\x93 Potovanja ljubezni, in sicer \xc2\xbbJuan Gris, Paysage \xc3\xa0 C\xc3\xa9ret (1913)\xc2\xab\xc2\xa0ter \xc2\xbbGris de Gris\xc2\xab."